Kulturministeriet og partiet Venstre forhandler i øjeblikket om en helt ny piratlov, der skal begrænse de tusindvis af ulovlige downloads af musik og film, som finder sted hver dag.

Det fortæller Venstres kulturordfører, Michael Aastrup Jensen, til DR Kultur.

Senest klar til juni

- Vi forhandler i øjeblikket med kulturministeriet om en konkret handlingsplan, der skal bekæmpe illegale downloads herhjemme, og vi har en klar forventning om, at planen ligger klar inden Folketinget går på sommerferie i juni, siger Michael Aastrup Jensen til DR Kultur.

Hos kulturministeriet bekræfter man, at der i øjeblikket bliver arbejdet på en model der skal bekæmpe pirateri på nettet.

Fransk model dur ikke

- Det er korrekt, at vi er ved at udarbejde en model, som skal gøre noget ved piratproblemet på nettet. Om det så bliver den model, som bliver den endelige løsning er for tidligt at sige, fortæller afdelingschef i kulturministeriet, Jesper Hermansen, der heller ikke vil udtale sig om hvornår modellen ligger klar eller hvad den indeholder.

- Det er for tidligt i processen til, at vi kan sige noget konkret om det, siger han til DR Kultur.

Står det til Venstre, bliver der dog ikke tale om at kopiere den franske piratlov, der blandt andet tillader, at myndighederne sender advarselsbreve ud til folk med trusler at lukke deres internetforbindelse, hvis de fortsætter med at downloade ulovligt.

Internetforbindelse er en menneskeret

- Vi er klokkeklart imod den model. Det er jo nærmest en menneskeret at have internetforbindelse, og trusler om at lukke folks internetforbindelse stemmer meget dårligt overens med, at al kommunikation med det offentlige skal foregå digitalt fra 2014, siger Michael Aastrup Jensen.

DR Kultur erfarer, at Venstre er i en nøgleposition i forhandlingerne om en ny piratlov, da hverken Enhedslisten, Liberal Alliance eller Dansk Folkeparti har udtrykt ønske om at være med.

Svenske erfaringer skal bruges

Derfor er en aftale med Venstre regeringens eneste mulighed for at skabe flertal for en ny piratlov.

Forhandlingerne med kulturministeriet er ifølge Michael Aastrup Jensen på et meget tidligt stadie, og derfor vil han ikke gå i detaljer med, hvordan den nye piratlov skal se ud. Han understreger dog, at han gerne så, at man kiggede på de svenske erfaringer med at bekæmpe pirateri.

- I Danmark foregår piratefterforskningen i de forskellige politikredse, men i Sverige har man haft succes med at samle efterforskningen af pirateri hos én enhed. Det giver flere ressourcer, og mulighed for at gå efter de store bagmænd i stedet for at jagte danskere som har downloadet et par musikalbums, siger Michael Aastrup Jensen.

For få lovlige alternativer

Han mener desuden, at de danske rettighedshavere også har et ansvar for, at lovgivningen kommer til at fungere.